
RAPORT  COMUN
asupra  proiectului de  Lege pentru  modificarea şi completarea Legii nr. 196/2003 privind prevenirea şi combaterea pornografiei, precum şi a Legii nr. 571/2003 privind Codul Fiscal

În temeiul dispoziţiilor art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi şi Comisia pentru  cultură, arte, mijloace de informare în masă  au fost sesizate spre dezbatere în fond cu  proiectul de Lege  pentru modificarea şi completarea Legii nr. 196/2003 privind prevenirea şi combaterea pornografiei, precum şi a Legii nr. 571/2003 privind Codul Fiscal, transmis cu adresa nr. PL-x 295 din 10 mai 2014, înregistrat la Comisia pentru cultură, arte, mijloace de informare în masă cu nr.4c-10/138 din 11 mai 2014 şi respectiv nr.4c-11/653 din 11 iunie 2014.
Potrivit dispoziţiilor art. 75 din Constituţia României, republicată, şi ale art.92 alin. (9) pct.2, din Regulamentul Camerei Deputaţilor, republicat, cu modificările şi completările  ulterioare, Camera Deputaţilor este Cameră decizională. 

Senatul, în calitate de primă Cameră sesizată, a adoptat iniţiativa legislativă în forma iniţială, în condiţiile articolului nr.76 alineatul (2) teza a III – a din Constituţia României în şedinţa din data de 2 iunie 2014.

Consiliul Legislativ a avizat favorabil propunerea legislativă, conform avizului nr.43 din 15 ianuarie 2014.


Guvernul, prin punctul de vedere transmis cu adresa nr. 688 din data de 11 aprilie 2014, nu susţine adoptarea acestei iniţiative legislative. 

Proiectul de lege are ca obiect de reglementare modificarea Legii nr. 196/2003 privind prevenirea şi combaterea pornografiei, republicată, în sensul instituirii unor măsuri de reglementare şi control al activităţilor cu caracter pornografic. Totodată se propune şi modificarea şi completarea Legii nr. 571/2003 privind Codul Fiscal, cu modificările şi completările ulterioare., intervenţiile preconizate  vizând introducerea unei accize pentru fiecare obiect sau publicaţie cu caracter pornografic, precum şi achitarea unei taxe anuale de licenţă de către operatorii economici care dezvoltă asemenea activităţi. 
În conformitate cu prevederile art. 61 şi 63 din Regulamentul Camerei Deputaţilor, republicat, cele două Comisii au dezbătut iniţiativa legislativă în şedinţe separate. Membrii Comisiei pentru cultură, arte, mijloace de informare în masă au examinat proiectul de lege, în data de 24 iunie, precum şi  în  zilele de 2, şi  9 septembrie 2014. Membrii Comisiei  juridice, de disciplină şi imunităţi au examinat iniţiativa legislativă în şedinţa din  data de  30 septembrie  2014. 



La lucrările Comisiei pentru cultură, arte, mijloace de informare în masă au fost prezenţi 18 deputaţi din numărul total de 22 membri.



 Membrii Comisiei juridice, de disciplină şi imunităţi au fost  prezenţi la şedinţă  conform listei de  prezenţă.


În urma examinării iniţiativei legislative şi a opiniilor exprimate de către membrii Comisiei s-a hotărât, cu majoritate de voturi, respingerea proiectului de Lege pentru  modificarea şi completarea Legii nr. 196/2003 privind prevenirea şi combaterea pornografiei, precum şi a Legii nr. 571/2003 privind Codul Fiscal.
Respingerea proiectului de lege se întemeiază pe următoarele considerente: produsele cu caracter pornografic nu sunt clar definite, putând da naştere unor interpretări  subiective; având în vedere faptul că nu există o documentare în ceea ce priveşte impactul bugetar, nu poate fi determinat ordinul de mărire al veniturilor  provenite din taxă, pentru a stabili dacă cheltuielile de administrare se justifică comparativ cu încasările de la bugetul de stat; nu se face nici o distincţie pe parcursul proiectului de lege între materialele cu caracter pornografic existente în mediul virtual şi cele existente pe suport de hârtie, ceea ce poate produce confuzii în ceea ce priveşte interpretarea şi aplicarea reglementărilor. De asemenea membrii Comisiei au subliniat faptul că iniţiativa legislativă, în loc să îngrădească accesul spre viciu, de fapt îl încurajează prin introducerea unui sistem de plată pentru utilizatori de site-uri cu caracter pornografic.
În raport cu obiectul şi conţinutul său, proiectul de  lege face parte din categoria legilor organice.                                     
       PREŞEDINTE                                                   PREŞEDINTE,   
    Bogdan Liviu CIUCĂ                                     Gigel Sorinel ŞTIRBU       

